Hapi Valis-Gus Bėjus
Hapi Valis-Gus Bėjus (angl. Happy Valley-Goose Bay – 'Laimės Slėnis-Žąsų Įlanka', Inuitų k. Vâli) – miestas Kanados rytuose, Niufaundlando ir Labradoro provincijoje. Miestas įsikūręs Labradoro centrinės dalies pietuose, Melvilio ežero ir Čerčilio upės pakrantėje. Hapi Valis-Gus Bėjus yra didžiausias šio regiono miestas, 2016 m. jame gyveno 8109 gyventojai. Ant didelės smėlio plynaukštės 1941 m. pastatytame mieste yra įkurta didžiausia Šiaurės Amerikos žemyno šiaurės rytuose esanti Kanados karinių pajėgų aviacijos bazė „Gus Bėjus“ (CFB Goose Bay).